《赠嵇康诗三首 其一》
魏晋·郭遐周

吾无佐世才，时俗所不量。归我北山阿，逍遥以倡佯。

同气自相求，虎啸谷风凉。惟予与嵇生，未面分好章。

古人美倾盖，方此何不臧。援筝执鸣琴，携手游空房。

栖迟衡门下，何愿于姬姜。予心好永年，年永怀乐康。

我友不斯卒，改计适他方。严车感发日，翻然将高翔。

离别在旦夕，惆怅以增伤。

作者简介：郭遐周，与他兄弟郭遐叔都是魏晋时期的名士、隐士。与嵇康关系密切，有诗文往来。